
Dugóhúzó tervezése

„A tudomány, a technológia - ezt világosan és erősen akarom mondani - nem old meg minden problémát. De tudomány és technológia nélkül semmiféle problémát nem lehet megoldani.”
(Teller Ede)
            A formatervezés – a forma művészete – megteremti a kapcsolatot, a tárgy és a tárgyat használók között. Ugyanakkor meghatározza a használat módját is, így életünk szerves részévé válik, minőségétől függ környezetünk gyakorlati értéke.
            A különböző tárgyak, eszközök fejlődése, a forma kialakulása, a formaváltozás folyamata egy olyan különleges evolúció, melyet az ember saját akarata szerint befolyásol. Dolgozatomban bemutatom a dugóhúzó kultúrtörténetét, majd a forma evolúciós szemléletét figyelembe véve, térek ki arra, hogy melyek az általam tervezett tárgy közös elődei, amelyekből a ma használt legmodernebb dugóhúzó származtatható.
            Törekedtem a technikai és tervezésbeli eredetiségre, és arra, hogy az általam elkészített tárgyak a környezettel harmóniában legyenek.
            A termék megtervezésénél nagy figyelmet fordítottam az ökológiai design kritériumaira is: az anyagkiválasztásra, az anyagok, az energia és a technológiahasználat hatékonyságára, a visszaforgathatóságra, a hosszú élettartamra, valamint a javíthatóságra. A környezettudatos tervezés szempontjait figyelembe véve választottam meg a termék csomagolóanyagát és csomagolási technikáját.
            Az ergonómiai szemléletet ötvöztem a piackutatás tapasztalataival. A termék jellegéből következően, elsősorban a kézhasználatra vonatkozó igényeket vizsgáltam, és készítettem el a termék különböző megjelenésű változatait.
            Megvizsgáltam az eszköz ideális használatához szükséges fizikai feltételeket, melyeket mérésekkel és végeselemes számításokkal igazoltam, majd a 3D-s modellező szoftverben összeállított terméket animációban ábrázoltam.
            A mindennapok nehézségeiben szükségünk van a harmónia pillanataira, a megnyugvásra, ilyen lehet egy pohár jó bor elfogyasztása a barátok körében, de hogy ezt megtehessük, szükségünk van a jó bor mellett, a tökéletes dugóhúzóra. Ezzel megfeleltem a miért tervezzünk dugóhúzót kérdésre, dolgozatomban pedig arra a kérdésre igyekeztem megadni a választ, hogy milyen a lehető legideálisabb formájú és megjelenésű dugóhúzó.



